Рут Мілес

Рут Ганна Марыя Андэрсан (; 19 красавіка 1873, Валентуна — 11 лютага 1941, Рым) — шведская мастачка і скульптар, вядомая пад псеўданімам «Рут Мілес».

 Біяграфія 
Рут Андэрсан нарадзілася ў 1873 годзе. Яе бацька, Эміль Андэрсан, былы ваенны, узнагароджаны французскім ордэнам Ганаровага легіёну, захапляўся жывапісам. Калі Рут было шэсць гадоў, яе маці памерла пры родах, і бацька ажаніўся паўторна. Дзеці ад першага шлюбу перасяліліся да сваякоў у Стакгольм. Малодшы брат Рут, Карл, пасля стаў вядомым скульптарам. Яны абодва змянілі сваё прозвішча «Андэрсан» на «Мілес»: іх маці называла свайго мужа «Міле», а яны былі «дзецьмі Міле» (Milles ungar).
Спачатку Рут вучылася ў тэхнічнай школе (Tekniska skolan) у Стакгольме, а затым у Каралеўскай акадэміі, якую яна, з прычыны выдатных поспехаў, скончыла на год раней. У 1899 годзе яна з’ехала ў Парыж да брата, які пасяліўся там годам раней. У 1901 годзе іх статуэткі, якія адлюстроўвалі бедных жанчын і дзяцей, пачалі карыстацца попытам і прыносіць прыбытак. Аднак праз чатыры гады Рут і Карл спынілі іх вытворчасць, паколькі стваралася залішне шмат незаконных копій іх работ, у тым ліку ў Швецыі.

У пачатку XX стагоддзя Рут Мілес карысталася большай вядомасцю, чым яе брат. Яна шмат выстаўлялася, яе працы адзначаліся ўзнагародамі. У 1903 годзе Рут вярнулася ў Швецыю, дзе працягвала працаваць у тым жа стылі. У 1908 годзе яе рэльеф «Efter väntan på havsstranden» стаў другой працай скульптара жаночага полу, набытай Нацыянальным музеем Швецыі. У 1920-х гадах Нацыянальны музей набыў яшчэ дзве яе работы. Акрамя таго Рут стварыла па замове Каралеўскага драматычнага тэатра скульптурныя партрэты акцёра Георга Дальквіста і спявачкі Ені Лінд.

Яна ўдзельнічала ў выставах як у Швецыі, так і за мяжой; у 1905 годзе яна атрымала сярэбраны медаль на выставе ў Сент-Луісе, а ў 1910 годзе — у Буэнас-Айрэсе. У 1915 годзе яе працы дэманстраваліся на Сусветнай выставе ў Сан-Францыска.

У 1910-х гадах зрок Рут стала пагаршацца, і яна ўжо не магла займацца скульптурай. Замест гэтага яна стала пісаць вершы і апавяданні. У 1918 годзе выйшаў зборнік яе вершаў «Dagarnas grå och Drömmarnas blå»; у 1920-х гадах неаднаразова публікаваліся яе апавяданні. У 1932 годзе Рут з мэтай паправіць здароўе пераехала жыць у Італію. Яна памерла ў 1941 годзе ў Рыме і была пахаваная на пратэстанцкіх могілках.

Дзве статуэткі працы Рут Мілес знаходзяцца ў Пушкінскім музеі ў Маскве.

 Крыніцы 

 Літаратура 
 Carl Milles — en biografi, Wikens förlags AB, 1991, 

 Спасылкі 
 Millesgårdens hemsida om «Ruth Milles»

Катэгорыя:Мастакі Швецыі
Катэгорыя:Жанчыны Швецыі